A tous ceulx qui ces présentes lectres verront, Jehan Regnier, escuier, seigneur de Montmercy, bailli d’Aucerre, salut. Savoir faisons que en une congrégacion et assemblée faicte pardevant nous, le quatorzième jour de janvier l’an mil CCCC soixante et seze, en la chambre du conseil à Auxerre, ou estoient presens plusieurs gens d’église; les officiers du roy nostre sire à Aucerre, les douze bourgois jurez, gouverneur, procureur du fait commun et plusieurs notables bourgois, manans et habitans de la ville dudit Aucerre, illec assemblez en grant et souffisant nombre. En laquelle assemblée vindrent et arrivèrent noble homme Jehan de Bosredont, seigneur de la Roche, lieutenant de noble et puissant seigneur monseigneur le gouverneur de Champaigne, lieutenant général du roy nostre dit seigneur; et aussi noble homme Jehan Rapine, conseiller et maistre d’ostel d’icelui seigneur; par lequel monseigneur de la Roche fut dit et et déclairé en ladite assemblée que mondit seigneur le gouverneur, deuement informé du trespas de feu monseigneur le duc de Bourgongne, que Dieu absoille, lui avoit chargié venir hastivement en ceste ville d’Aucerre pour prendre pour le roy nostre sire la possession et saisine de ladicte ville et conté dudict Aucerre, et icelle mectre en son obéissance. Et que pour estre cercioré de la mort dudict feu monseigneur le duc de Bourgongne, avant qu’il voulsist entrer en ceste dicte ville, y avoit envoyé monseigneur de Coursant, accompaigné d’ung hérault d’armes pour requérir ladicte obéissance pour le roy; et ledict monseigneur de la Roiche demeuré au lieu de Héry actendant la response de mondict sieur de Coursant. Neantmoins pour aucunes nouvelles qui depuis lui estoient survenues il s’estoit avancé de faire son entrée en ceste dicte ville pour requérir ladicte obéissance et faire faire le serement aux gens d’église, officiers, nobles, bourgeois, manans et habitans de la ville et conté dudict Aucerre, de estre et demourer perpétuellement vraiz et obéissans subgietz du roy nostre dict seigneur. Et en ce mesme instant, en ladicte assemblée, par mondict seigneur le maistre d’ostel fut présenté de par le roy nostre dict seigneur unes lettres missives addressans aux gens d’église, officiers, bourgeois, manans et habitans de ladicte ville et conté, portans créance, et desquelles lettres fut fait lecture en icelle assemblée. Et la lecture faicte desdictes lettres par mondict seigneur le maistre d’ostel, fut dit et déclairé que le roy lui avoit baillé charge expresse de venir en ceste ville et conté d’Aucerre et à lui commandé et ordonné de prendre la possession et saisine desdictes ville et conté et les mectre en son obéissance; et oultre à prendre le serement en particulier et en général des gens d’église, officiers, nobles, bourgois, manans et habitans d’icelle ville et conté, de estre et demourer à tousjoursmais perpétuellement vraiz et obéissans subgietz au roy nostredit seigneur, et de obéir à tous ses bons commendemens comme bons et loyaulx subgietz sont tenus et doivent faire à leur naturel et souverain seigneur. En requérant par ledict monseigneur le maistre d’ostel ausdictz gens d’église, officiers, bourgois, manans et habitans que ainsi le voulsissent faire. Ce qu’ilz firent libéralement et de bon cuer, en remerciant en toute humilité au roy nostre-dit seigneur de ce que son bon plaisir et noble vouloir estoit de les réunir à la coronne de France à laquelle ils estoient de long temps annexez. Et pour monstrer leur vraie obéissance baillèrent et délivrèrent es mains de mondit seigneur le maistre toutes les clefz des portes et poternes de ladicte ville, pour en faire et ordonner au bon plaisir et noble vouloir du roy nostredict seigneur. Et le serement fait par lesdicts gens d’église, officiers, bourgois, manans et habitans de ladicte ville d’Aucerre, es mains de mondict seigneur de la Roche et dudict monseigneur le maistre d’ostel, incontinent iceulx seigneurs de la Roche et maistre d’ostel envoyèrent pardevers le roy lui faire savoir la vraie obéissance qu’ils avoient eue en icelle ville d’Aucerre, dont le roy nostredit seigneur fut très-content et renvoya hastivement le messaige que pour ceste cause sondit maistre d’ostel avoit envoyé pardevers lui au lieu de Selommes garni de deux lettres missives que le roy nostredit seigneur escripvoit pardeça, c’est assavoir unes lettres ausdicts gens d’église, nobles, officiers, bourgeois et habitans de sa ville dudit Aucerre et les autres lettres à sondit maistre d’ostel. Et pour lesdictes lettres veoir et sur icelles conclure et délibérer au bon plaisir et vouloir du roy nostredit seigneur, aujourd’hui par l’ordonnance et commandement de mondit seigneur le maistre d’ostel a esté faicte une assemblée générale en l’ostel des bourgeois et habitans d’Aucerre, en laquelle estoient présens et assistans les gens d’église, officiers, bourgois, manans et habitans dudit Aucerre, en grant et souffisant nombre. En laquelle assemblée, après ce que mondit seigneur le maistre d’ostel a fait faire lecture de ses lettres de institution de gouverneur et capitaine de l’Aucerrois à lui octroiees par le roy nostredit seigneur, a esté fait lecture desdictes lettres envoyées par icelui seigneur ausdicts gens d’église, officiers, nobles, bourgois et habitans dudit Aucerre, contenans en effect qu’il avoit sceu par sondit maistre d’ostel la vraie obéissance que lui avoient faicte et que en démonstrant leur loyaulté estoient les premiers qui s’estoient mis en ses mains dont si acertes et de bon cuer que faire le povoit il leur remercioit, et que en rémuneracion de ce il estoit délibéré de les entretenir et gardez en leur libertez et franchises, et aussi en tous leurs estas et offices, et que se aucunes subvencions avoient esté mises sur eulx du temps du feu duc, que le roy les abolissoit, et les maintiendroit et traicteroit ainsi qu’ilz estoient du temps du duc Philippe. Et oultre qu’il envoyoit commission à son dit maistre d’ostel pour exercer le gouvernement de la conté et capitainerie de sa ville dudict Aucerre jusques à ce que aultrement y eust ordonné. Et lui mandoit qu’il amenast pardevers lui les plus notables genz de sa dicte ville dudit Aucerre pour leur remercier leur bonne obéissance et pour faire envers eulx tant qu’ils devroient estre contens, ainsi que plus à plain est contenu esdictes lettres signées de la main du roy nostredit seigneur et escriptes à Seloimmes le XVIIe jour de janvier. Et par unes autres lettres, le roy nostre-dit seigneur escripvoit à sondit maistre d’hostel que après ce qu’il auroit tout mis en seurté qu’ils s’en retournast pardevers lui et qu’il lui amenast des plus notables personnes de sa ville d’Aucerre, tant de l’église que des suppostz d’icelle, pour les remercier de leur bonne et vraie obéissance, et pour leur confirmer leurs privilèges et leurs estas, car il estoit délibéré de les bien traicter aussi bien et mieulx s’il povoit qu’ilz estoient du temps du duc Philippes, et qu’ils leur fist apporter procuration de ceulx de la conté pour lui faire le serement et les asseurer hardiement qu’il recongnoistroit envers eux la vraie obéissance qu’ilz avoient monstré avoir envers lui, veu qu’ils estoient les premiers qui s’estoient mis en ses mains, ce qu’il n’obliroit jamais et le recongnoistroit en tous leurs affaires; ainsi que plus à plain est contenu esdictes lettres signées de la main du roy nostre dit seigneur escriptes à Selommes, ledit XVIIe jour de janvier derrenier passé. Après laquelle lecture faicte desdictes lettres, a esté conclut et délibéré par tous les dessusdiz, en ladicte assemblée, que en obtempérant ausdictes lettres seront envoiez de par lesdiz gens d’église, officiers, bourgois et habitans de la ville d’Aucerre pardevers le roy nostre dict seigneur, en la compaignie de mondict sieur le maistre d’ostel, révérendz pères en Dieu, messeigneurs les abbez des églises de Saint-Germain et Saint-Marien, vénérables et discretes personnes maistres Jehan Odry official, messires Estienne Naudet et Guy Avrart, chanoines de l’église de Saint-Estienne d’Aucerre, esleuz et députez de par le clergié; nous Jehan Regnier, escuyer, seigneur de Montmercy, bailli dessusdit, Jehan Tyart, escuier, seidu Mont-Saint-Suppliz, gruyer, honnorables hommes et saiges maistres Blaise Tribolé, licencié en lois advocat, Germain Trouvé, licencié en lois esleu, Claude Labbé, grenetier du grenier à sel, maistre Jehan Johannis, docteur en médecine, gouverneur du fait commun, Jacotin Cesare, receveur dudit fait commun, Robin de Beauvoir et Pierre de Pognes, bourgois jurez de la ville dudit Auxerre; Pierre Ferrou marchant et bourgois dudit Aucerre, esleuz et députez de par lesdicts officiers, bourgois, manans et habitans, accompaignez ainsi que à leurs personnes appartient; et à iceulx commis et députez baillé instruccions et mémoires touchans les requestes que lesdiz gens d’église, officiers, nobles, bourgois, manans et habitans de ladicte ville vouloient faire au roy nostredict seigneur. Ausquelx commis et députez lesdiz gens d’église, officiers, bourgois et habitans, par vertu d’unes lettres de procuracion par eux passée en ladicte assemblée pardevant deux tabellions royaulx, ont donné et octroyé plain povoir, auctorité et mandement espécial de faire envers le roy nostredict seigneur ou celuy ou ceulx qu’il luy plaira ordonner et commander, tout ainsi et par la forme et manière qu’il sera contenu et exprimé en leursdictes instructions et mémoires, et es choses contenues en icelles faire autant et au tel que les constituans feroient et faire pourroient se tous présens y estoient en leurs personnes. Si comme plus à plain peut approir par lesdictes lettres de procuration. Et que tous les fraiz qui se feroient par lesdiz commis et députez en ceste partie, ensemble leurs salaires et vacations qu’ilz feront en la poursuite des choses dessusdictes, seront paiez des deniers communs d’icelle ville et cité d’Aucerre, et aussi tous les dons présens et despenses faictes depuis la venue de mondict seigneur de la Roche, monseigneur le maistre d’ostel et dudit seigneur de Coursan, aux gens et officiers du roy nostredit seigneur; et aussi en délibérant des besongnes et affaires de ladite ville et cité et autres fraiz et mises faictes et qui se feront touchant la matière dont dessus est faicte mencion et les dépendances d’icelle. Lesquelz fraiz, mises, dons, présens et despenses seront paiez par le receveur dudit fait commun selon les mandemens des gouverneurs dudit fait commun présens et advenir qui lui seront adrecez. Lequel en ce faisant en sera tenu quitte et à plain deschargé et lui sera déduit et aloé en ses comptes sans difficultés, sauf en recouvrer sur les gens d’église, officiers, nobles, bourgois et habitans des villes et villages de la conté dudit Aucerre leur part et portion desdiz fraiz selon leur quotité. Et en cas que les deniers de ladite...., etc. (Les neuf dernières lignes de la pièce sont endommagées).